CELEX: 52020PC0497
Language: ro
Date: 2020-09-14
Title: Propunere de DECIZIE DE PUNERE ÎN APLICARE A CONSILIULUI de autorizare a Suediei să aplice o rată redusă a taxei pentru energia electrică furnizată în mod direct navelor aflate la dană într-un port, în conformitate cu articolul 19 din Directiva 2003/96/CE

COMISIA EUROPEANĂ
            Bruxelles, 14.9.2020
            COM(2020) 497 final
            2020/0254(NLE)
            Propunere de
            DECIZIE DE PUNERE ÎN APLICARE A CONSILIULUI
            de autorizare a Suediei să aplice o rată redusă a taxei pentru energia electrică furnizată în mod direct navelor aflate la dană într-un port, în conformitate cu articolul 19 din Directiva 2003/96/CE
            
               
         
         
            
               EXPUNERE DE MOTIVE
            
            
               1.CONTEXTUL PROPUNERII
            
            
               •Motivele și obiectivele propunerii
            
            
               
                  Impozitarea produselor energetice și a energiei electrice în Uniune este reglementată de Directiva 2003/96/CE a Consiliului din 27 octombrie 2003 privind restructurarea cadrului comunitar de impozitare a produselor energetice și a electricității
                     1
                   („Directiva privind impozitarea energiei” sau „directiva”).
               
               
                  În conformitate cu articolul 19 alineatul (1) din directivă, pe lângă dispozițiile prevăzute în special la articolele 5, 15 și 17, Consiliul, hotărând în unanimitate la propunerea Comisiei, poate autoriza orice stat membru să introducă alte scutiri sau reduceri ale nivelului de impozitare din motive de politică specifice.
               
               
                  În temeiul Deciziei de punere în aplicare 2014/725/UE a Consiliului din 14 octombrie 2014
                     2
                   (precedată de Decizia de punere în aplicare 2011/384/UE a Consiliului din 20 iunie 2011
                     3
                  ), Suedia a fost deja autorizată să aplice o rată redusă a taxei la energia electrică furnizată în mod direct navelor, altele decât ambarcațiunile private de agrement
                     4
                  , aflate la dană în porturi („energie electrică furnizată din rețeaua terestră”).
               
               
                  Obiectivul prezentei propuneri este de a prelungi această autorizație, conform solicitării Suediei, având în vedere că derogarea actuală a expirat la 25 iunie 2020. 
               
               
                  Prin scrisoarea din 15 august 2019, autoritățile suedeze au informat Comisia cu privire la intenția lor de a prelungi măsura actuală până la 31 decembrie 2023. Printr-o scrisoare din data de 1 aprilie 2020 au fost furnizate informații suplimentare.
               
               
                  Autoritățile suedeze intenționează să continue să aplice, pentru energia electrică furnizată din rețeaua terestră, o rată redusă a taxei, în valoare de 5 SEK (aprox. 0,484 EUR)(
                     5
                  ) per MWh. La momentul depunerii cererii, acest nivel al taxei era în concordanță cu rata minimă de impozitare a energiei electrice pentru utilizare profesională prevăzută în Directiva 2003/96/CE. Articolul 13 din directivă prevede o toleranță de 5 % pentru statele membre care nu au adoptat moneda euro.
               
               
                  Se reamintește faptul că articolul 13 din Directiva privind impozitarea energiei obligă statele membre să verifice o dată pe an dacă ratele de impozitare exprimate în monedele naționale sunt conforme cu ratele minime prevăzute în directivă. Acest exercițiu se realizează prin utilizarea cursurilor de schimb publicate în Jurnalul Oficial al Uniunii Europene în prima zi lucrătoare din luna octombrie. Statele membre pot menține cuantumurile taxelor aflate în vigoare în momentul adaptării anuale numai în cazul în care conversia acestor cuantumuri exprimate în euro ar conduce la o creștere a nivelului de impozitare exprimat în monedă națională mai mică de 5% sau de 5 euro, reținându-se valoarea cea mai mică.
               
               
                  Perioada de valabilitate solicitată a derogării este cuprinsă între 26 iunie 2020 și 31 decembrie 2023, venind în continuarea derogării actuale și în limitele perioadei maxime permise de articolul 19 din Directiva privind impozitarea energiei.
               
               
                  Scopul reducerii taxei este de a încuraja aceste nave, care de regulă utilizează un motor auxiliar pe ulei pentru producerea de energie electrică, să utilizeze în schimb energie electrică furnizată din rețeaua terestră. Această dispoziție conduce la reducerea emisiilor provenite de la navele aflate la dană, reducând astfel și depunerile de substanțe acidifiante, care reprezintă o problemă în special în sud-vestul Suediei. Se consideră totodată că această dispoziție conduce și la îmbunătățiri semnificative la nivel local în domeniul mediului, printre altele sub forma unei reduceri a nivelului de zgomot.
               
               
                  Reducerea implică micșorarea taxei pe energie aplicabile energiei electrice furnizate din rețeaua terestră de la nivelul aplicabil de 34,7 SEK/MWh la 5 SEK/MWh.
               
               
                  Pe de altă parte, articolul 14 alineatul (1) litera (c) din Directiva privind impozitarea energiei prevede că statele membre trebuie să scutească produsele energetice utilizate pentru producerea energiei electrice – și energia electrică produsă – la bordul navelor aflate la dană în porturi. De asemenea, ele pot aplica această scutire și în cazul energiei electrice produse la bordul navelor pentru navigația pe căile navigabile interioare, în conformitate cu articolul 15 alineatul (1) litera (f) din directivă. Suedia a confirmat transpunerea acestei din urmă scutiri opționale.
               
            
            
               Suedia va aplica rata redusă a taxei la energia electrică tuturor cantităților de energie electrică furnizate de rețeaua terestră la cel puțin 380 V navelor utilizate pentru navigație comercială cu un tonaj brut de cel puțin 400 de tone. Autoritățile suedeze consideră că limita este potrivită pentru a garanta faptul că reducerea propusă se va aplica majorității absolute a navelor utilizate în traficul internațional și navelor mai mari utilizate în traficul național. Acestea sunt navele considerate a fi responsabile de cea mai mare parte a emisiilor cauzate de utilizarea motoarelor auxiliare de la bord pe durata cât se află la dană. Reducerea nu se aplică în cazul în care nava este utilizată în scopuri private sau în momentul în care este dezarmată sau a fost scoasă din serviciu pe termen lung.
            
            
               
                  Cu toate acestea, nu există nicio obligație ca navele să utilizeze energia electrică furnizată din rețeaua terestră.
               
            
            
               Autoritățile suedeze recunosc că măsura constituie ajutor de stat. Cu toate acestea, ea intră sub incidența punctelor 167-174 din orientările Comisiei privind ajutoarele de stat pentru protecția mediului și energie pentru 2014-2020. Măsura îndeplinește, de asemenea, condițiile materiale prevăzute de Regulamentul (UE) nr. 651/2014 al Comisiei din 17 iunie 2014 de declarare a anumitor categorii de ajutoare compatibile cu piața internă în aplicarea articolelor 107 și 108 din tratat („Regulamentul general de exceptare pe categorii de ajutoare”, „RGECA”).
            
            
               Autoritățile suedeze recunosc faptul că măsura favorizează proprietarii de nave folosite pentru navigația comercială. Cu toate acestea, ele consideră că măsura este neutră în ceea ce privește concurența, deoarece este disponibilă pentru toate navele (cu excepția navelor pentru uz privat) aflate la dană în porturile suedeze. În ceea ce privește efectele asupra comerțului dintre statele membre, Suedia presupune că acestea vor fi neglijabile, deoarece alegerea portului depinde mai degrabă de destinația încărcăturii decât de costurile reduse de acostare la dană datorate reducerii taxei pentru energia electrică furnizată din rețeaua terestră.
            
            
               Cheltuielile bugetare anuale sunt estimate la 6 milioane SEK.
            
         
         
            
               Măsura este acordată sub forma unei rambursări care reduce sarcina fiscală asupra energiei electrice în cauză.
            
            
               Autoritățile suedeze consideră că reducerea taxei aplicată energiei electrice furnizate din rețeaua terestră nu creează un avantaj concurențial semnificativ pentru operatorii de nave care utilizează energia electrică furnizată din rețeaua terestră în raport cu cei care recurg la generarea energiei electrice la bord. Dacă se iau în considerare numai costul energiei electrice în sine și taxa, atunci costul energiei electrice furnizate din rețeaua terestră cu o rată de impozitare mai mică este oarecum mai mic decât prețul energiei electrice produse la bord. Cu toate acestea, costul total al utilizării energiei electrice furnizate din rețeaua terestră este, de asemenea, afectat de costuri suplimentare sub formă de tarife de rețea, investiții în conectarea la bord și, direct sau indirect, costurile investițiilor în instalațiile portuare de alimentare. Întrucât investițiile în infrastructura de alimentare din porturi și de la bord sunt destul de costisitoare, autoritățile suedeze consideră că o rată de impozitare mai mică este o condiție prealabilă pentru ca porturile și proprietarii de nave să facă aceste investiții.
            
            
               Obiectivul măsurii constă în reducerea impactului transportului maritim asupra mediului. Măsura va reduce emisiile atmosferice și zgomotul produs de navele aflate la dană. Măsura va contribui la facilitarea atingerii în orașele portuare a valorilor limită pentru dioxidul de azot prevăzute în Directiva privind calitatea aerului (2008/50/CE). Acest lucru are, de asemenea, un impact pozitiv asupra altor parametri de calitate a aerului din jurul porturilor.
            
            
               
                  Suedia a solicitat acordarea autorizației până la 31 decembrie 2023, începând cu 26 iunie 2020, fără întrerupere după actuala derogare și în limitele perioadei maxime prevăzute la articolul 19 alineatul (2) din directivă.
               
            
            
               •Coerența cu dispozițiile existente în domeniul de politică vizat
            
            
               
                  Impozitarea energiei electrice este reglementată prin Directiva 2003/96/CE, în special articolul 10. Articolul 14 alineatul (1) litera (c) prevede o scutire fiscală obligatorie pentru produsele energetice utilizate pentru navigație și pentru energia electrică produsă la bordul unei ambarcațiuni. Articolele 5, 15 și 17 prevăd posibilitatea statelor membre de a aplica diferențieri fiscale, inclusiv scutiri și reduceri, pentru anumite utilizări ale energiei electrice. Aceste dispoziții nu prevăd însă, ca atare, reducerea impozitării energiei electrice furnizate din rețeaua terestră.
               
               
                  Măsura constituie ajutor de stat și intră în domeniul de aplicare al legislației UE privind acest aspect, în special al Regulamentului (UE) nr. 651/2014 al Comisiei
                     6
                  .
               
            
            
               Dispoziții ale Directivei privind impozitarea energiei
            
            
               
                  Evaluarea măsurii în temeiul articolului 19 din Directiva 2003/96/CE
               
               
                  Articolul 19 alineatul (1) primul paragraf din directivă are următorul conținut: 
               
               
                  Pe lângă dispozițiile prevăzute în articolele anterioare, în special articolele 5, 15 și 17, Consiliul, hotărând în unanimitate la propunerea Comisiei, poate autoriza orice stat membru să introducă alte scutiri sau reduceri din motive de politică specifice.
               
               
                  Comisia a recomandat deja utilizarea energiei electrice furnizate din rețeaua terestră ca alternativă la producerea de energie electrică la bordul navelor aflate la dană, recunoscând astfel avantajele pentru mediu ale măsurii
                     7
                  . 
               
               
                  Posibilitatea de a introduce un tratament fiscal favorabil pentru energia electrică furnizată din rețeaua terestră poate fi avută în vedere conform articolului 19 din directivă, deoarece scopul său este acela de a permite statelor membre să introducă noi scutiri sau reduceri din motive de politică specifice. 
               
               
                  Suedia a solicitat ca măsura să se aplice pentru aproximativ 3,5 ani, mai puțin decât perioada maximă permisă de articolul 19 alineatul (2), și anume 6 ani. În principiu, perioada de aplicare a derogării trebuie să fie suficient de lungă astfel încât operatorii portuari și furnizorii de energie electrică să nu fie descurajați să continue sau să înceapă să facă investițiile necesare în instalații de energie electrică furnizată din rețeaua terestră. Această perioadă va oferi securitate juridică și operatorilor navelor, care trebuie să își planifice investițiile în echipamentele de la bord. 
               
            
            
               Totuși, derogarea nu trebuie să submineze evoluțiile viitoare ale cadrului juridic existent și trebuie să ia în considerare revizuirea iminentă a Directivei privind impozitarea energiei și posibila adoptare de către Consiliu a unui act juridic bazat pe o propunere a Comisiei de modificare a Directivei privind impozitarea energiei. Această revizuire urmează evaluării Directivei privind impozitarea energiei
                  8
                și concluziilor Consiliului privind cadrul UE pentru impozitarea energiei din 28 noiembrie 2019
                  9
               . În concluziile sale, Consiliul a invitat Comisia să analizeze și să evalueze opțiunile posibile în vederea publicării în timp util a unei propuneri de revizuire a Directivei privind impozitarea energiei și a cerut Comisiei să acorde o atenție deosebită domeniului de aplicare al directivei, ratelor minime și reducerilor și scutirilor fiscale specifice. 
            
            
            
               În aceste condiții, deși pare oportun să se acorde autorizația pentru perioada solicitată, este necesar ca valabilitatea derogării să fie condiționată de intrarea în vigoare a dispozițiilor generale din acest domeniu înainte de sfârșitul anului 2023.
            
            
            
               
                  Norme privind ajutoarele de stat
               
               
                  La momentul depunerii cererii, rata de impozitare redusă, de 5 SEK (aprox. 0,484 EUR)(
                     10
                  ) per MWh, avută în vedere de autoritățile suedeze, era conformă cu rata minimă de impozitare a energiei electrice pentru utilizare profesională prevăzută în Directiva 2003/96/CE.
               
            
         
         
            
               
                  Astfel, măsura pare să intre sub incidența articolului 44 din Regulamentul (UE) nr. 651/2014 al Comisiei, care prevede condițiile în care ajutoarele sub formă de reduceri ale taxelor de mediu în temeiul Directivei 2003/96/CE pot fi exceptate de la obligațiile de notificare a ajutoarelor de stat. Cu toate acestea, nu se poate stabili în acest stadiu dacă toate condițiile prevăzute în regulamentul respectiv sunt îndeplinite și propunerea de decizie de punere în aplicare a Consiliului nu aduce atingere obligației statului membru de a asigura respectarea normelor privind ajutoarele de stat, în special în cazul ajutoarelor exceptate, care intră sub incidența Regulamentului (UE) nr. 651/2014 al Comisiei.
               
            
            
               •Coerența cu alte politici ale Uniunii
            
            
               
                  Politica privind mediul și schimbările climatice
               
               
                  Măsura solicitată vizează în principal politica de mediu a UE. Întrucât va ajuta la reducerea arderii de combustibili de rezervor la bordul navelor aflate în porturi, măsura va contribui efectiv la obiectivul de îmbunătățire a calității aerului la nivel local, de reducere a nivelului de zgomot și de combatere a schimbărilor climatice. Directiva 2008/50/CE privind calitatea aerului înconjurător
                     11
                   impune statelor membre obligația de a se asigura că nivelurile mai multor poluanți atmosferici sunt menținute sub valorile-limită, valorile-țintă și alte standarde de calitate a aerului stabilite în directivă. În temeiul acestei obligații, statele membre trebuie să găsească soluții la probleme precum emisiile navelor aflate la dană în porturi, în cazul în care acest lucru este relevant, și se preconizează că în porturile care se confruntă cu aceste probleme, utilizarea energiei electrice furnizate din rețeaua terestră va fi încurajată ca parte a strategiei globale în domeniul calității aerului. Utilizarea energiei electrice furnizate din rețeaua terestră este, de asemenea, încurajată în Directiva (UE) 2016/802
                     12
                  , care reglementează conținutul de sulf din combustibilii marini.
               
               
                  Potrivit autorităților suedeze, utilizarea energiei electrice furnizate din rețeaua terestră a dus la reducerea emisiilor de dioxid de sulf, oxizi de azot, particule în suspensie și oxizi de carbon. În prezent, autoritățile suedeze nu dispun de estimări mai recente ale reducerilor de emisii atribuite măsurii. Nu a fost atins întregul potențial al măsurii, deoarece este nevoie de echipamente costisitoare atât pentru cheiuri, cât și la bordul navelor. Utilizarea energiei electrice furnizate din rețeaua terestră este importantă în cadrul eforturilor Suediei de a îndeplini standardele de calitate a aerului în conformitate cu Directiva 2008/50/CE din 21 mai 2008 privind calitatea aerului înconjurător și un aer mai curat pentru Europa.
               
               
                  Politica energetică
               
               
                  Măsura este conformă cu Directiva 2014/94/UE privind instalarea infrastructurii pentru combustibili alternativi
                     13
                  , care abordează problema implantării de instalații pentru furnizare de energie electrică din rețeaua terestră în porturi, în cazul în care există cerere pentru astfel de instalații, iar costurile nu sunt disproporționate în raport cu beneficiile, inclusiv cu beneficiile pentru mediu. Acesta a fost, de asemenea, recunoscut ca fiind un obiectiv de interes comun pentru acordarea ajutoarelor de stat în temeiul articolului 107 alineatul (1) din TFUE
                     14
                  .
               
               
                  Trebuie reamintit faptul că un motiv important pentru care energia electrică furnizată din rețeaua terestră se află pe o poziție nefavorabilă din punct de vedere competitiv este acela că soluția alternativă, adică energia electrică produsă la bordul navelor acostate în porturile maritime, se bucură în prezent de o scutire totală netă de taxe: nu doar combustibilul de rezervor ars pentru producerea de energie electrică este scutit de impozitare, ceea ce corespunde situației normale prevăzute la articolul 14 alineatul (1) litera (a) din Directiva 2003/96/CE, ci și energia electrică produsă la bordul navelor [a se vedea articolul 14 alineatul (1) litera (c) din Directiva 2003/96/CE]. Deși această din urmă scutire ar putea fi considerată, în sine, dificil de reconciliat cu obiectivele de mediu ale Uniunii, ea reprezintă rezultatul unor considerații de ordin practic. De fapt, impozitarea energiei electrice produse la bord ar impune declararea de către proprietarul navei – adesea stabilit într-o țară terță – sau de către operator a cantității de energie electrică consumate. Totodată, declarația ar trebui să stabilească proporția de energie electrică consumată în apele teritoriale ale statului membru în care trebuie plătită taxa. Pentru proprietarii de nave, obligația de a face astfel de declarații, pentru fiecare stat membru ale cărui ape teritoriale sunt vizate, ar însemna o sarcină administrativă enormă.
               
               
                  Politica în domeniul transporturilor
               
               
                  Măsura este conformă cu Recomandarea 2006/339/CE a Comisiei privind promovarea utilizării energiei electrice furnizate din rețeaua terestră de către nave aflate la dană în porturile Uniunii
                     15
                   și cu Comunicarea Comisiei privind obiectivele strategice și recomandările pentru politica UE în domeniul transportului maritim
                     16
                  .
               
               
                  Piața internă și concurența loială
               
               
                  Din punctul de vedere al pieței interne și al concurenței loiale, măsura nu face decât să reducă distorsiunea fiscală existentă între două surse concurente de energie electrică pentru nave aflate la dană, adică între producerea de energie la bord și utilizarea energiei electrice furnizate din rețeaua terestră, distorsiune determinată de scutirea fiscală pentru combustibilii de rezervor.
               
               
                  Autoritățile suedeze nu au observat modificări importante în ceea ce privește alegerea porturilor de către proprietarii de nave, care să fie legate de disponibilitatea instalațiilor pentru furnizare de energie electrică din rețeaua terestră. În prezent, în principal feriboturile și navele de linie recurg la utilizarea energiei electrice furnizate din rețeaua terestră. Alegerea portului de către proprietarii de nave nu se bazează pe furnizarea sau nu a energiei electrice din rețeaua terestră. Potrivit părților interesate, navele de croazieră aleg adesea dane în care se pot alimenta cu energie electrică furnizată din rețeaua terestră.
               
               
                  În plus, accesul la energia electrică furnizată din rețeaua terestră va fi disponibil pentru navele în cauză indiferent de pavilionul lor, fără a conduce la un tratament fiscal mai avantajos al operatorilor economici naționali în raport cu concurenții lor din alte state membre ale UE.
               
               
                  În ceea ce privește concurența dintre porturi, se poate estima că orice potențial impact asupra comerțului dintre statele membre care ar putea rezulta din modificarea rutelor navelor cu scopul de a profita de posibilitatea de a consuma energie electrică furnizată din rețeaua terestră la o rată redusă a taxei va fi neglijabil. În situația în care, așa cum se arată mai sus, este foarte puțin probabil, cel puțin pe termen scurt, ca utilizarea energiei furnizate din rețeaua terestră să devină mai economică decât producerea de energie la bord în pofida reducerii fiscale, este, în același timp, foarte puțin probabil ca reducerea fiscală pentru energia electrică furnizată din rețeaua terestră să denatureze în mod semnificativ concurența dintre porturi prin faptul că determină navele să își schimbe itinerariul în funcție de disponibilitatea acestei opțiuni.
               
               
                  Intervalul de timp pentru care se propune prelungirea autorizației de aplicare a unei rate reduse a taxei, cu excepția cazului în care vor exista modificări semnificative ale cadrului și situației actuale, face improbabilă modificarea analizei de la punctele anterioare înainte de data expirării măsurii.
               
            
            
               2.TEMEI JURIDIC, SUBSIDIARITATE ȘI PROPORȚIONALITATE
            
            
               •Temei juridic
            
            
               
                  Articolul 19 din Directiva 2003/96/CE a Consiliului.
               
            
            
               •Subsidiaritate (în cazul competențelor neexclusive) 
            
         
         
            
               
                  Domeniul fiscalității indirecte reglementat de articolul 113 din TFUE nu ține, în sine, de competența exclusivă a Uniunii Europene în sensul articolului 3 din TFUE.
               
               
                  Cu toate acestea, în temeiul articolului 19 din Directiva 2003/96/CE, Consiliul a primit competența exclusivă, în virtutea legislației secundare, de a autoriza un stat membru să introducă și alte scutiri sau reduceri în sensul dispoziției respective. Prin urmare, statele membre nu se pot substitui Consiliului. În consecință, principiul subsidiarității nu este aplicabil în cazul prezentei decizii de punere în aplicare. În orice caz, întrucât nu este un proiect de act legislativ, prezentul act nu trebuie transmis parlamentelor naționale în temeiul Protocolului nr. 2 la tratate, pentru verificarea conformității cu principiul subsidiarității.
               
            
            
               •Proporționalitate
            
            
               
                  Propunerea respectă principiul proporționalității. Reducerea fiscală nu depășește ceea ce este necesar pentru atingerea obiectivului urmărit.
               
            
            
               •Alegerea instrumentului
            
            
               
                  Instrumentul propus este o decizie de punere în aplicare a Consiliului. Articolul 19 din Directiva 2003/96/CE prevede numai acest tip de măsură.
               
            
            
               3.REZULTATE ALE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRII IMPACTULUI
            
            
               •Evaluări ex-post/verificarea adecvării legislației existente
            
            
               
                  Măsura nu impune o evaluare a legislației existente.
               
            
            
               •Consultări cu părțile interesate
            
            
               
                  Prezenta propunere se bazează pe o cerere înaintată de Suedia și se referă doar la acest stat membru.
               
            
            
               •Obținerea și utilizarea expertizei
            
            
               
                  Nu a fost necesar să se recurgă la expertiză externă.
               
            
            
               •Evaluarea impactului
            
            
               
                  Prezenta propunere se referă la acordarea unei autorizări unui stat membru, la cererea acestuia, și nu necesită efectuarea unei evaluări a impactului.
               
               
                  Informațiile furnizate de Suedia sugerează că măsura va avea un impact limitat asupra veniturilor fiscale. Mai exact, potrivit autorităților suedeze, conform unei estimări a cheltuielilor fiscale determinate de măsură, se preconizează o pierdere de 6 milioane SEK pe an pentru următorii ani.
               
               
                  Suedia se așteaptă ca măsura să aibă un impact pozitiv asupra realizării obiectivelor sale de mediu și, în special, asupra îmbunătățirii calității aerului în conformitate cu Directiva 2008/50/CE privind calitatea aerului înconjurător și un aer mai curat pentru Europa. Utilizarea energiei electrice furnizate din rețeaua terestră a determinat reduceri ale emisiilor de dioxid de sulf, oxizi de azot, particule în suspensie și oxizi de carbon. Nu a fost atins întregul potențial al măsurii, deoarece este nevoie de echipamente costisitoare atât pentru cheiuri, cât și la bordul navelor.
               
            
            
               •Adecvarea reglementărilor și simplificarea
            
            
               
                  Măsura nu prevede o simplificare. Ea se bazează pe o cerere înaintată de Suedia și se referă doar la acest stat membru.
               
            
            
               •Drepturi fundamentale
            
         
         
            
               
                  Măsura nu privește drepturile fundamentale.
               
            
            
               4.IMPLICAȚII BUGETARE
            
            
               
                  Această măsură nu impune Uniunii nicio sarcină financiară sau administrativă. Prin urmare, propunerea nu are implicații asupra bugetului Uniunii Europene.
               
            
            
               5.ALTE ELEMENTE
            
            
               •Planuri de punere în aplicare și mecanisme de monitorizare, evaluare și raportare
            
            
               
                  Nu este necesar un plan de punere în aplicare. Prezenta propunere se referă la o autorizație de reducere a unei taxe pentru un singur stat membru, la cererea acestuia. Autorizația este acordată pentru o perioadă limitată, până la data de 31 decembrie 2023. Rata de impozitare aplicabilă va trebui să fie conformă cu nivelul minim de impozitare stabilit prin Directiva privind impozitarea energiei. Măsura poate fi evaluată în cazul unei cereri de reînnoire după expirarea perioadei de valabilitate.
               
            
            
               •Documente explicative (pentru directive)
            
            
               
                  Propunerea nu necesită documente explicative privind transpunerea. 
               
            
            
               •Explicații detaliate cu privire la dispozițiile specifice ale propunerii
            
            
               
                  Articolul 1 prevede că Suedia va fi autorizată să aplice o rată redusă a taxei pentru energie electrică în cazul energiei electrice furnizate în mod direct navelor, altele decât ambarcațiunile private de agrement, aflate la dană în porturile suedeze („energie electrică furnizată din rețeaua terestră”). Rata de impozitare trebuie să fie conformă cu nivelul minim de impozitare a energiei electrice pentru utilizare profesională prevăzut de directivă. Nu va fi posibil să se furnizeze energie electrică la o rată redusă pentru ambarcațiunile private de agrement, astfel cum sunt definite la articolul 14 alineatul (1) litera (c) al doilea paragraf din Directiva 2003/96/CE.
               
               
                  Articolul 2 prevede că autorizația solicitată se acordă cu efect de la 26 iunie 2020, în continuarea Deciziei de punere în aplicare 2014/725/UE a Consiliului, până la 31 decembrie 2023, în limitele perioadei maxime de 6 ani permise de directivă, conform solicitării Suediei.
               
            
            
               2020/0254 (NLE)
            
            
               Propunere de
            
            
               DECIZIE DE PUNERE ÎN APLICARE A CONSILIULUI
            
            
               de autorizare a Suediei să aplice o rată redusă a taxei pentru energia electrică furnizată în mod direct navelor aflate la dană într-un port, în conformitate cu articolul 19 din Directiva 2003/96/CE
            
            
               CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, 
            
            
               având în vedere Directiva 2003/96/CE a Consiliului din 27 octombrie 2003 privind restructurarea cadrului comunitar de impozitare a produselor energetice și a electricității
                  17
               , în special articolul 19,
            
            
               având în vedere propunerea Comisiei Europene,
            
            
               întrucât:
            
         
         
            
               (1)Prin Decizia de punere în aplicare 2014/725/UE a Consiliului
                  18
               , Suedia a fost autorizată să aplice, până la 25 iunie 2020, o rată redusă a taxei pentru energia electrică furnizată în mod direct navelor aflate la dană într-un port („energie electrică furnizată din rețeaua terestră”), în conformitate cu articolul 19 din Directiva 2003/96/CE.
            
            
               (2)Prin scrisoarea din 15 august 2019, Suedia a solicitat autorizarea de a continua să aplice o rată redusă a taxei pentru energia electrică furnizată din rețeaua terestră, în conformitate cu articolul 19 din Directiva 2003/96/CE. Autoritățile suedeze au furnizat informații suplimentare în scrisoarea din 1 aprilie 2020.
            
            
               (3)Prin taxa redusă pe care intenționează să o aplice, Suedia își propune să continue promovarea utilizării energiei electrice furnizate din rețeaua terestră. Utilizarea acestui tip de energie electrică este considerată a fi o modalitate mai puțin dăunătoare pentru mediu de a satisface necesitățile de energie electrică ale navelor aflate la dană în porturi, în comparație cu arderea combustibililor de rezervor de către navele respective.
            
            
               (4)În măsura în care utilizarea energiei electrice furnizate din rețeaua terestră permite evitarea emisiilor de poluanți atmosferici rezultați din arderea combustibililor de rezervor, acest lucru contribuie la îmbunătățirea la nivel local a calității aerului în porturi și la reducerea nivelului de zgomot. Prin urmare, se așteaptă ca această măsură să contribuie la obiectivele politicilor Uniunii în materie de mediu, sănătate și schimbări climatice.
            
            
               (5)Autorizarea Suediei în vederea aplicării unei rate reduse a taxei pentru energia electrică furnizată din rețeaua terestră nu depășește ceea ce este necesar pentru creșterea gradului de utilizare a acestui tip de energie electrică, deoarece producerea de energie electrică la bord va rămâne, în majoritatea cazurilor, soluția alternativă cea mai competitivă. Din același motiv și din cauza gradului relativ redus în prezent de pătrundere pe piață a tehnologiei, este puțin probabil ca măsura să conducă la denaturarea semnificativă a concurenței pe durata sa de aplicare și, așadar, nu va influența în mod negativ buna funcționare a pieței interne.
            
            
               (6)În conformitate cu articolul 19 alineatul (2) din Directiva 2003/96/CE, fiecare autorizație acordată în temeiul respectivului articol trebuie să fie strict limitată în timp. Pentru ca perioada de autorizare să fie suficient de lungă pentru a nu-i descuraja pe operatorii economici vizați să facă investițiile necesare, este oportun ca autorizația să fie acordată până la 31 decembrie 2023. Cu toate acestea, autorizația trebuie să înceteze să se aplice de la data aplicării oricăror dispoziții generale privind avantajele fiscale pentru energia electrică furnizată din rețeaua terestră adoptate de Consiliu în temeiul articolului 113 sau al oricărei alte dispoziții relevante din Tratatul privind funcționarea Uniunii Europene, în cazul în care aceste dispoziții devin aplicabile înainte de 31 decembrie 2023. 
            
            
               (7)Pentru a oferi securitate juridică operatorilor portuari și operatorilor de nave și pentru a evita o potențială creștere a sarcinii administrative pentru distribuitorii și redistribuitorii de energie electrică, este necesar să se asigure faptul că Suedia poate continua să aplice o rată redusă a taxei la energia electrică furnizată din rețeaua terestră. Prin urmare, autorizația solicitată trebuie acordată cu efect de la 26 iunie 2020, pentru a asigura continuitatea cu dispozițiile anterioare prevăzute în Decizia de punere în aplicare 2014/725/UE.
            
            
               (8)Prezenta decizie nu aduce atingere aplicării normelor Uniunii privind ajutoarele de stat,
            
            
               ADOPTĂ PREZENTA DECIZIE: 
            
            
               Articolul 1
            
            
               Suedia este autorizată să aplice o rată redusă a taxei pentru energia electrică furnizată în mod direct navelor, altele decât ambarcațiunile private de agrement, aflate la dană în porturi („energie electrică furnizată din rețeaua terestră”), cu condiția respectării nivelurilor minime de impozitare menționate la articolul 10 din Directiva 2003/96/CE.
            
            
               Articolul 2
            
            
               Prezenta decizie se aplică de la 26 iunie 2020 până la 31 decembrie 2023.
            
            
               Cu toate acestea, în cazul în care Consiliul, hotărând în temeiul articolului 113 sau al oricărei alte dispoziții pertinente din Tratatul privind funcționarea Uniunii Europene, adoptă norme generale privind avantajele fiscale pentru energia electrică furnizată din rețeaua terestră, aplicarea prezentei decizii încetează în ziua în care devin aplicabile respectivele norme generale.
            
            
               Articolul 3
            
            
               Prezenta decizie se adresează Regatului Suediei.
            
            
               Adoptată la Bruxelles,
            
            
               
                     Pentru Consiliu
               
               
                     Președintele
               
            
         
         
            
                  
                     (1)
                  
                        JO L 283, 31.10.2003, p. 51–70.
               
               
                  
                     (2)
                  
                        JO L 301, 21.10.2014, p. 27–28.
               
               
                  
                     (3)
                  
                        JO L 170, 30.6.2011, pp. 36–37.
               
               
                  
                     (4)
                  
                        Termenul „ambarcațiune privată de agrement” este definit la articolul 14 alineatul (1) litera (c) al doilea paragraf din Directiva 2003/96/CE.
               
               
                  
                     (5)
                  
                        Toate calculele sunt făcute pe baza cursului de schimb de la 1 octombrie 2018, și anume 1 EUR= 10,3300 SEK. A se vedea JO C 353/1 din 2.10.2018.
               
               
                  
                     (6)
                  
                        Regulamentul (UE) nr. 651/2014 al Comisiei din 17 iunie 2014 de declarare a anumitor categorii de ajutoare compatibile cu piața internă în aplicarea articolelor 107 și 108 din tratat (JO L 187, 26.6.2014, p. 1-78).
               
               
                  
                     (7)
                  
                        Recomandarea Comisiei 2006/339/CE din 8 mai 2006 privind promovarea utilizării energiei electrice furnizate din rețeaua terestră de către nave aflate la dană în porturile comunitare (JO L 125, 12.5.2006).
               
               
                  
                     (8)
                  
                        SWD(2019) 329 final.
               
               
                  
                     (9)
                  
                        Concluziile Consiliului din 28 noiembrie 2019, 14608/19, FISC 458. 
               
               
                  
                     (10)
                  
                        Toate calculele sunt făcute pe baza cursului de schimb de la 1 octombrie 2018, și anume 1 EUR= 10,3300 SEK. A se vedea JO C 353/1 din 2.10.2018.
               
               
                  
                     (11)
                  
                        Directiva 2008/50/CE a Parlamentului European și a Consiliului din 21 mai 2008 privind calitatea aerului înconjurător și un aer mai curat pentru Europa (JO L 152, 11.6.2008, p. 1).
               
               
                  
                     (12)
                  
                        Directiva (UE) 2016/802 a Parlamentului European și a Consiliului din 11 mai 2016 privind reducerea conținutului de sulf din anumiți combustibili lichizi (JO L 132, 21.5.2016, p. 58-78).
               
               
                  
                     (13)
                  
                        Directiva 2014/94/UE a Parlamentului European și a Consiliului din 22 octombrie 2014 privind instalarea infrastructurii pentru combustibili alternativi (JO L 307, 28.10.2014, p. 1-20).
               
               
                  
                     (14)
                  
                        C(2014) 2231 final din 9 aprilie 2014.
               
               
                  
                     (15)
                  
                        Recomandarea Comisiei 2006/339/CE din 8 mai 2006 privind promovarea utilizării energiei electrice furnizate din rețeaua terestră de către nave aflate la dană în porturile comunitare (JO L 125, 12.5.2006).
               
               
                  
                     (16)
                  
                        Comunicarea Comisiei către Parlamentul European, către Consiliu, către Comitetul Economic și Social European și către Comitetul Regiunilor – Obiective strategice și recomandări pentru politica UE în domeniul transportului maritim până în 2018, COM(2009) 8 final din 21 ianuarie 2009.
               
               
                  
                     (17)
                  
                        JO L 283, 31.10.2003, p. 51.
               
               
                  
                     (18)
                  
                        JO L 301, 21.10.2014, p. 27–28.